ตำรวจ ปคบ. จับแหล่งผลิตยาน้ำสมุนไพร ผสมสเตียรอยด์
พลตำรวจโท จิรภพ ภูริเดช ผู้บัญชาการตำรวจสอบสวนกลาง แถลงผลการตรวจยึดน้ำสมุนไพรกว่า 20,000 ขวด  ยาเม็ดในกลุ่มสเตียรอยด์กว่า 2 ล้านเม็ด ยาเม็ดแก้ปวดไม่มีทะเบียนกว่า 2 ล้านเม็ด  ยาเม็ดแก้แพ้กว่า 5,000 เม็ด รวมมูลค่ากว่า 10 ล้านบาท ซึ่งตำรวจปราบปรามการกระทำความผิดเกี่ยวกับการคุ้มครองผู้บริโภค หรือ ปคบ. ยึดไว้ตรวจสอบ พร้อมยึดอุปกรณ์การผลิตจำนวนมาก หลังตรวจค้นเป้าหมายในจังหวัดขอนแก่น  4 จุด ที่มีข้อมูลว่า ลักลอบผลิตน้ำสมุนไพรผสมสเตียรอยด์ โดยมีผู้ที่ซื้อยาสมุนไพรที่มีการอวดอ้างสรรพคุณเกินจริง ไปกินและเกิดอาการผิดปกติทางร่างกาย เบื้องต้น การกระทำดังกล่าวเป็นความผิดตาม พ.ร.บ.ผลิตภัณฑ์สมุนไพร พ.ศ.2562 และความผิดตาม  พ.ร.บ.อาหาร พ.ศ. 2522ส่วนอีกคดี ตำรวจยึดบุหรี่ปลอมหลายยี่ห้อ จำนวนกว่า 83,000 ซอง หลังจากที่ได้รับร้องเรียนว่า มีการลักลอบจำหน่ายบุหรี่ปลอมผ่านช่องทางออนไลน์ ในจังหวัดจันทบุรี จัดส่งให้ลูกค้าผ่านบริษัทขนส่งเอกชน โดยลักลอบนำบุหรี่ปลอมเข้ามาจากประเทศเพื่อนบ้าน ผ่านบริเวณหน้าด่านบ้านแหลม อำเภอโป่งน้ำร้อน วันเดียวกัน ตำรวจยังควบคุมตัว นางสาวรัชฎา นักศึกษาหญิง ที่มีหมายจับของศาลอาญา คดีร่วมกันฉ้อโกงประชาชน หลังมีข้อมูลว่า ร่วมกันกับพวก อ้างตัวเป็นฝ่ายประกันภัยของบริษัทประกันภัยรถยนต์ หลอกลวงผู้เสียหายกว่า 60 คน โดยเสนอขายกรมธรรม์ประกันภัยรถยนต์ให้สิทธิพิเศษผ่อนชำระโดยไม่เสียดอกเบี้ย เมื่อผู้เสียหายหลงเชื่อ กลับไม่สามารถใช้กรมธรรม์ได้จริงเมื่อเกิดอุบัติเหตุ โดยว่า เป็นเอกสารกรมธรรม์ปลอม